ইস্ট-মোহনের ময়দানি উত্তাপ ভুলিয়ে দিয়েছিল একরত্তি মেয়েটা। সহাবস্থানের মন্ত্রই শিখিয়েছিল দুই প্রধানের যুযুধান ফুটবলারদের। তবে শেষ রক্ষা আর হল না।
বছর পাঁচেকের আরুষি দাস চলে গেল না দেখার দেশে। মোহনবাগানের কট্টর সমর্থক সঞ্জয় দাসের মেয়ের দুরারোগ্য কিডনির অসুখ ধরা পড়েছিল গত বছরের ফেব্রুয়ারিতে। চিকিৎসায় জলের মতো টাকা খরচ হচ্ছিল।

এই বিষয়ে অন্যান্য খবর

ইস্ট-মোহন ফুটবলারদের বেনজির ঐক্য, মানবিকতার নতুন নিদর্শন ময়দানে


আর্থিক খরচের দায়িত্ব নিয়ে এগিয়ে এসেছিলেন মেহতাব হোসেন, প্রীতম কোটাল, শিল্টন পালের মতো দুই প্রধানের তারকারা। প্রাক্তন ইস্টবেঙ্গলী বর্তমান জামশেদপুরের তারকা মেহতাব সেই সময় বলেছিলেন, ‘‘ওঁর সবথেকে বড় পরিচয় উনি একজন ফুটবলপ্রেমী। ওঁর মেয়ের অসুস্থতায় প্রত্যেকের এগিয়ে আসা উচিত।’’
এত কিছু করেও অবশ্য বাঁচানো গেল না খুদেকে। গত দু’দিন ধরেই শারীরিক অবস্থার অবনতি হচ্ছিল আরুষির। মঙ্গলবারেই অ্যাপেলোয় কিডনি প্রতিস্থাপন করার কথা ছিল। আর্থিক অনটনে থাকা আরুষির বাবাই নিজের কিডনি দিয়ে মেয়েকে বাঁচাতে চেয়েছিলেন। অস্ত্রোপচারের সময়েই কার্ডিয়াক অ্যারেস্ট হয় আরুষির। সঙ্গে সঙ্গেই তাকে আইসিইউ-তে স্থানান্তরিত করা হয়। চিকিৎসকরাও মরিয়া চেষ্টা করেছিলেন। কিন্তু বিকেল ৪টে ৪৫ মিনিটে না দেখার জগতে পাড়ি দেয় আরুষি।